Prins Philip ondergaan suksesvolle hartoperasie | Netwerk24
04 Maart 2021 11:50
Polisielede Donderdag buite die hospitaal in Londen, waar prins Philip geopereer is. Foto: Reuters
Die prins sal nog vir 'n paar dae in die hospitaal bly vir behandeling, om te rus en te herstel.
Philip, eggenoot van koningin Elizabeth, is Maandagoggend per ambulans van die King Edward VII-hospitaal na die St. Bartholomews-hospitaal in Londen geneem.
Luidens 'n vorige verklaring van die paleis is die hertog van Edinburg vir 'n infeksie behandel en hy was onder waarneming vir 'n bestaande harttoestand.
Hy sou ook nog toetse vir dié toestand ondergaan. Volgens die paleis was Philip gemaklik, hy reageer goed op behandeling en hy sou heel moontlik tot einde vandeesweek in die hospitaal wees.
Die prins het Maandag sy 14de dag in die hospitaal deurgebring, die langste nóg vir dié Ysterhertog, wie se gesondheid hom eers laat in sy 80's vir kort tye in die hospitaal laat beland het.
Die verklaring van Buckinghampaleis.
Sover bekend het nog net prins Charles sy pa in die hospitaal besoek.
Volgens Dickie Arbiter, 'n gerekende koninklike kenner wat vir die koningin as perssekretaris gewerk het, is dit moontlik dat Philip sy oudste seun ontbied het om met hom te praat oor die toekoms wanneer Charles, met die heengaan van sy pa, die leisels van die familie moet oorneem.
Hoewel die koningin die Britse monarg is, het sy die leisels in familieverband stewig in haar jare lange eggenoot se hande gelos.
Beide prins Edward, die egpaar se jongste seun, en Charles se oudste seun, prins William, het al tydens koninklike verpligtinge op vrae gesê dit gaan "oukei" met die prins.